《寄定岩戒上人》
明代·李昌祺

钟山老禅精律戒，少小为僧今老大。菩提非树镜非台，比却卢能更超迈。

诸缘泯绝七情空，万念消磨一性融。涧水原同清净想，陇云浑似去来踪。

自言真能忘色相，坏帛纫衣枯竹杖。飘如海鹤轻如萍，遍游五岳稀定向。

片月翛然物外怀，行藏不许世人猜。布金应随长者园，持钵或赴龙宫斋。

知师无求复无着，眼前衲子那可学。浮生若未断六根，幻躯岂得挥五浊。

我时虽见宰官身，意马心猿久已驯。拟拨懒残煨芋火，蒲团分座话声尘。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。